b'\n_START_ARTICLE_\nHotel Park Bergen\n_START_SECTION_\nHotellets historie\n_START_PARAGRAPH_\nBergen opplevde en storstilt vekst i perioden 1880 til 1910. I \xc3\xb8vre del av Nyg\xc3\xa5rdsh\xc3\xb8yden, der Hotel Park i dag ligger, ble det bygget en rekke viktorianske villaer og g\xc3\xa5rder med en stil inspirert av Berlin, K\xc3\xb8benhavn og Stockholm. Desto h\xc3\xb8yere man kom opp p\xc3\xa5 Nyg\xc3\xa5rdsh\xc3\xb8yden, desto mer utsmykkede og prangende ble bygningene i mer eksklusive og lysere gatel\xc3\xb8p. Rundt 1890 var omr\xc3\xa5det rundt Nyg\xc3\xa5rsdsparken hovedsakelig bebodd av byens bedrestilte og \xc3\xb8vre elite._NEWLINE_Hovedhuset er oppf\xc3\xb8rt i 1890 og ble oppf\xc3\xb8rt som bolig for en av byens finere familier.  I 1897 ble huset kj\xc3\xb8pt av konsul Conrad Mohr (1849\xe2\x80\x931926) og var i denne familiens eie helt frem til 1974.  Familien Mohr var for\xc3\xb8vrig n\xc3\xa6re omgangsvenner av Edvard Grieg og hans kone Nina. I en lengre periode rundt \xc3\xa5rhundreskiftet var konsul Mohr engasjert i planer sammen med Edvard Grieg om \xc3\xa5 lansere en konsertsal i Bergen. Dette arbeidet skulle derimot ta lang tid, og f\xc3\xb8rst i 1978, lenge etter de to herrers bortgang, sto Bergens konserthus "Grieghallen" ferdig \xe2\x80\x93 bygget p\xc3\xa5 nedre deler av Nyg\xc3\xa5rd, like nedenfor Hotel Park. \xe2\x80\xa8_NEWLINE_\xe2\x80\xa8I en lang periode var huset i Harald H\xc3\xa5rfagresgate hjem for enslige kvinner, drevet gjennom stiftelsen "Agnete Mohrs Minde". Siden 1974 har det v\xc3\xa6rt hotelldrift i bygningen. Familien Klohs overtok hotellet i 1979 og har satt sitt preg p\xc3\xa5 hotellet og har klart \xc3\xa5 bevare et historisk preg over bygningen b\xc3\xa5de utvendig og inne._NEWLINE_Bygningen som ligger p\xc3\xa5 andre siden av gaten ble oppf\xc3\xb8rt i 1880 av k\xc3\xb8bmand Eilert Engelsen, som med sin kone, sine 6 barn og diverse tjenestepiker bodde her gjennom lengre tid. I nyere tid var bygget eiet av Universitet i Bergen, og som en naturlig utvidelse av hotelldriften i hovedhuset, overtok familien Klohs dette bygget i 1997.'